**Маймунската вариола**

Маймунската вариола е **вирусно заболяване,** което се предава от животни на хора (зооноза). Болестта е идентифицирана за първи път през [1959](https://bg.wikipedia.org/wiki/1959) г, а първите случаи при хора са наблюдавани през [1970](https://bg.wikipedia.org/wiki/1970) г.

Шарката е разпространена в страните от Централна и Западна Африка. Ендемични за заболяването са следните държави: Бенин, Камерун, Централна Африканска република, Демократична република Конго, Габон, Гана (само при животни), Кот Д’Ивоар, Либерия, Нигерия, Република Конго, Сиера Леоне, Южен Судан.

Маймунската вариола се причинява от **вирус,** принадлежащ към род Orthopoxvirus в сем. Poxviridae. Към същият род принадлежи и вирусът на едрата шарка по човека. Човек се заразява с вируса на маймунската вариола при пряк контакт с болно животно. Заболяването се предава от човек на човек при близък контакт с лезии, телесни течности, респираторни капчици и замърсени материали, напр. бельо и постелочни материали.

Различни животински видове са определени като чувствителни към вируса на заболяването. Употребата на недобре термично обработена храна и други животински продукти от заразени животни е вероятен рисков фактор.

**Инкубационният период** при маймунската вариола е между 5 и 21 дни, но обикновено варира от 6 до 13 дни.

Маймунската вариола е обикновено самоограничаващо се заболяване, което може да протече тежко при някои лица, напр. деца, бременни или имуносупресирани хора.

При хората заболяването много наподобява на едрата шарка с тази разлика, че при маймунската се увеличават лимфните възли. Болестта започва с [главоболие](https://bg.wikipedia.org/wiki/%D0%93%D0%BB%D0%B0%D0%B2%D0%BE%D0%B1%D0%BE%D0%BB%D0%B8%D0%B5), внезапно повишаване на телесната температура (>38,5oC),  увеличени лимфни възли, мускулни болки, болки в гърба, общо чувство на дискомфорт и изтощение. След 1 до 3 дена от появата на първите клинични признаци пациентът развива обрив, който преминава през няколко стадия на развитие – макули, папули, везикули, пустули Обривът обхваща първо лицето и постепенно се развива по други части на тялото.

Съгласно информация на МЗ за периода 13-21 май 2022 г. 12 държави в света, които не са ендемични за заболяването, са докладвали 120 случая на маймунска вариола към Световната здравна организация (СЗО). От проведените до момента епидемиологични проучвания не е установено заболелите да са пътували до засегнати от заболяването географски области и държави. Част от случаите са регистрирани при мъже, правещи секс с мъже. Няма съобщени смъртни случаи сред заболелите.